b'\n_START_ARTICLE_\nGabriel Garc\xc3\xada M\xc3\xa1rquez\n_START_SECTION_\n\xc5\xbdivljenje in delo\n_START_PARAGRAPH_\nGarc\xc3\xada M\xc3\xa1rquez, znan tudi kot Gabo, velja za najbolj\xc5\xa1ega svetovnega pisca na podro\xc4\x8dju literarne smeri, ki se imenuje magi\xc4\x8dni realizem, njegova dela pa zajemajo tudi druge smeri. Ve\xc4\x8dino svojega \xc5\xbeivljenja je pre\xc5\xbeivel v Mehiki in Evropi, v zadnjih letih predvsem v mehi\xc5\xa1ki prestolnici._NEWLINE_Kariero je za\xc4\x8del kot poro\xc4\x8devalec in urednik regionalnih \xc4\x8dasopisov El Heraldo v Barranquilli in El Universal v Cartageni. Kasneje se je preselil v Bogoto in delal za dnevnik El Espectador, nato je delal kot dopisnik iz Rima, Pariza, Barcelone, Caracasa in New Yorka._NEWLINE_Njegovo prvo veliko delo je bila novela Pripoved brodolomca (Relato de un naufragio), ki je iz\xc5\xa1la kot \xc4\x8dasopisni podlistek leta 1955. Govori o resni\xc4\x8dni zgodbi o brodolomu plovila kolumbijske mornarice, ki se je potopilo zaradi preobremenitve s tihotapskim blagom. Zgodba je povzro\xc4\x8dila veliko polemike, saj je bila v nasprotju z uradno razli\xc4\x8dico poro\xc4\x8dila, v katerem je bila kot glavni razlog za brodolom navedena nevihta. Garc\xc3\xada M\xc3\xa1rquez je tako postal persona non grata za vlado generala Gustava Rojasa Pinnile in za\xc4\x8delo se je njegovo obdobje dopisnika iz tujine. Knjiga je bila tako objavljena \xc5\xa1ele leta 1970._NEWLINE_Mnoga njegova dela veljajo tako za leposlovna kot za neleposlovna; taki sta npr. Kronika najavljene smrti (Cr\xc3\xb3nica de una muerte anunciada, 1981), ki pripoveduje o ma\xc5\xa1\xc4\x8devalnem umoru, ki je zabele\xc5\xbeen v \xc4\x8dasopisu, in Ljubezen v \xc4\x8dasu kolere (El amor en los tiempos del c\xc3\xb3lera, 1985), ki delno temelji na zgodbi o dvorjenju njegovih star\xc5\xa1ev. Mnoga dela (tudi ti dve) spadajo v t. i. \xc2\xbbsvet Garc\xc3\xade M\xc3\xa1rqueza\xc2\xab, v katerem se ponavljajo isti liki, kraji in dogodki._NEWLINE_Njegovo najbolj znano delo, znameniti roman Sto let samote (Cien a\xc3\xb1os de soledad, 1967), je bil prodan v ve\xc4\x8d kot 10 milijonih izvodov. Zgodba slika \xc5\xbeivljenje odmaknjene ju\xc5\xbenoameri\xc5\xa1ke vasi Macondo, kjer so nenavadni, nadnaravni pojavi prikazani kot vsakdanjost. Epsko delo, ki ve\xc4\x8ddimenzionalno zajema ve\xc4\x8d desetletij \xc5\xbeivljenja velike dru\xc5\xbeine Buend\xc3\xada, ni samo odli\xc4\x8den primer magi\xc4\x8dnega realizma, ampak tudi filozofsko razmi\xc5\xa1ljanje o naravi \xc4\x8dasa in izolacije, pa tudi o povsem vsakodnevnem \xc5\xbeivljenju. Izjemno vrednost romanu daje izvirna uporaba magi\xc4\x8dnega realizma, \xc5\xa1e posebej pa neverjetna spretnost v umetnosti besede v \xc5\xa1panskem jeziku. _NEWLINE_Pisanje Garc\xc3\xade M\xc3\xa1rqueza pogosto vsebuje razmi\xc5\xa1ljanje o koncu \xc5\xbeivljenja. Mnoga njegova dela prikazujejo stara leta, smrt in pogrebe; njegov pogled v ta svet je \xc4\x8dudovito intuitiven. Kljub temu nikoli ne podcenjuje mo\xc4\x8di \xc5\xbeivljenja in ljubezni ter njune prevlade. Garc\xc3\xada M\xc3\xa1rquez je znan tudi po svojem prijateljstvu s Fidelom Castrom. V preteklosti, \xc5\xa1e posebej v 60. in 70. letih, je \xc5\xbee ve\xc4\x8dkrat izrazil simpatije z nekaterimi revolucionarnimi skupinami Latinske Amerike. Kriti\xc4\x8den je bil tudi do politi\xc4\x8dnega stanja v Kolumbiji. Kljub obto\xc5\xbebam s strani \xc4\x8dlanov kolumbijske vlade pred desetletji pa ni nobenega dokaza o njegovi odkriti podpori gverilskim skupinam kot sta npr. FARC in ELN v Kolumbiji. V za\xc4\x8detku 80-ih let 20. stoletja je deloval v ozadju mnogih poskusov v pogajanjih med vlado in gverilci._NEWLINE_Pisatelj je za Sto let samote leta 1972 prejel nagrado R\xc3\xb3mula Gallegosa, leta 1982 pa je za svojo kratko prozo in romane prejel Nobelovo nagrado za knji\xc5\xbeevnost._NEWLINE_V letu 1999 so mu odkrili limfnega raka in to ga je spodbudilo k pisanju spominov. Leta 2000 je perujski dnevnik La Republica napa\xc4\x8dno poro\xc4\x8dal o njegovi smrti. Leta 2002 je objavil prvi del avtobiografije (od na\xc4\x8drtovnih treh) z naslovom \xc5\xbdivim, da pripovedujem (Vivir para contarla). Knjiga je bila prodajna uspe\xc5\xa1nica v \xc5\xa1pansko govore\xc4\x8dem svetu. 10. septembra 2004 je kolumbijski dnevnik El Tiempo naznanil nov roman \xc5\xbdalostne kurbe mojega \xc5\xbeivljenja (Memoria de mis putas tristes, 2004), ljubezensko zgodbo, ki je bila objavljena naslednjega oktobra v prvi seriji z milijonom izvodov. Sredi leta 2012 je njegov brat javnosti sporo\xc4\x8dil, da je Garc\xc3\xada M\xc3\xa1rquez zaradi starostne demence, ki jo je verjetno pospe\xc5\xa1ila terapija proti raku, dokon\xc4\x8dno prenehal s pisanjem.'